བརྩམས་ཆོས་དང་འབྲེལ་བའི་བོན་ལུགས་རྣམ་ཐར་ལ་ཧ་ཅང་མང་ནའང་།སྐབས་འདིར་ངོ་སྤྲོད་ཞུ་བ་ནི་ཞང་ཞུང་སྙན་རྒྱུད་ཀྱི་བརྒྱུད་པའི་བླ་མའི་རྣམ་ཐར།དམ་ཅན་མཐོང་སྣང་འཇའ་ཚོན་དྲྭ་བ།མཁན་ཉི་མའི་རང་རྣམ།ཨ་ཁྲིད་བླ་མ་བརྒྱུད་པའི་རྣམ་ཐར་བཅས་ཡིན།ཞང་ཞུང་སྙན་རྒྱུད་ཀྱི་བླ་མ་བརྒྱུད་པའི་རྣམ་ཐར་ལ་བཀའ་བརྒྱུད་དང་ཉམས་བརྒྱུད་གཉིས་ཡོད་པ་ལས།ཉམས་རྒྱུད་ཀྱི་རྣམ་ཐར་ནི་ཉམས་རྒྱུད་རྒྱལ་བའི་ཕྱག་ཁྲིད་ཀྱི་ལེའུ་དང་པོར་བཞུགས་ཤིང་།དཔྲ་ཙའི་མཁན་པོ་བསྟན་འཛིན་དར་རྒྱས་ཀྱིས་༢༠༠༢ལོར་རྒྱ་གར་ནས་པར་དུ་བསྐྲུན་པའི་དེབ་ཀྱི་ཤོག་ལྷེ་༣ནས་༡༢༨བར་ཡོད།བྲུ་རྒྱལ་བ་གཡུང་དྲུང་གིས་སྤྱི་ལོ་༡༢༤༢ནས་༡༢༩༠བར་བརྩམས།ཉམས་རྒྱུད་རྒྱས་འབྲིང་བསྡུས་གསུམ་ཀྱི་དགོངས་པ་གཅིག་ཏུ་བསྡུས་པའི་གཞུང་ཡིན་པར་གྲགས།བཀའ་བརྒྱུད་བླ་བརྒྱུད་རྣམ་ཐར་ནི་དུས་རབས་བཅུ་བཞི་པའི་དཀྱིལ་ཙམ་ལ་སྤ་བསྟན་རྒྱལ་བཟང་པོས་ཕྱོགས་བསྒྲིགས་མཛད་ཅིང་།ཁ་བྱང་ཡོངས་ལ་ཞང་ཞུང་སྙན་རྒྱུད་ཀྱི་བརྒྱུད་པའི་བླ་མའི་རྣམ་ཐར་ཞེས་བརྗོད།ད་ལྟ་ཞང་བོད་ལོ་རྒྱུས་ཕྱོགས་བསྒྲིགས་སྨད་ཆ།ཤོག་ལྷེ་༡ནས་༦༨བར།སི་ཁྲོན་མི་རིགས་དཔེ་སྐྲུན་ཁང་གིས་༢༠༡༦ལོར་བསྐྲུན།གངས་ཏི་སེའི་བོན་གཞུང་རིག་གཏེར་དེབ་བདུན་པ་ཤོག་ལྷེ་༡ནས་༧༠བར།པེ་ཅིན་མི་རིགས་དཔེ་སྐྲུན་ཁང་གིས་༢༠༡༠ལོར་བསྐྲུན།དེ་གཉིས་ཀྱི་ནང་དོན་ཕལ་ཆེར་གཅིག་མཚུངས་ཡིན།རྩོམ་དུས་དང་རྩོམ་མཁན་མི་འདྲ།